หุ้นไทยติดท็อป 5 ของโลก 13 ปี ให้ผลตอบแทน 143 %
อัตราเงินปันผลหุ้นไทย สิ้นเดือนส.ค. 62 อยู่ที่ 3.11% สูงกว่าค่าเฉลี่ยตลาดเกิดใหม่ ด้านพี/อี สูงกว่าตลาดอื่นในเอเชีย
10 ก.ย. 2562

อัตราเงินปันผลหุ้นไทย ณ สิ้นเดือนส.ค. 62 อยู่ที่ 3.11% สูงกว่าค่าเฉลี่ยตลาดเกิดใหม่ ด้านพี/อี สูงกว่าตลาดอื่นในเอเชีย  
นายศรพล ตุลยะเสถียร รองผู้จัดการ หัวหน้าสายงานวางแผนกลยุทธ์องค์กร ตลาดหลักทรัพย์แห่งประเทศไทย (ตลท.) เปิดเผยว่า ตลาดหุ้นไทยในระยะยาว ตั้งแต่ปี 2549 จนถึงปัจจุบัน หรือ 13 ปี ดัชนีตลาดหลักทรัพย์แห่งประเทศไทย (SET Index) ให้ผลตอบแทน 143 % ติดอันดับ 1 ใน 5 เมื่อเทียบกับตลาดหลักทรัพย์สำคัญของโลก
อัตราเงินปันผลตอบแทน ณ สิ้นเดือนส.ค. 62 อยู่ที่ระดับ 3.11% สูงกว่าค่าเฉลี่ยของ MSCI Emerging Market ที่อยู่ที่ 2.95%
ทั้งนี้ ในเดือนส.ค.62 ผู้ลงทุนต่างชาติขายสุทธิในตลาดหุ้นไทยเช่นเดียวกับทุกตลาดในภูมิภาคแต่ยังคงซื้อสุทธิในช่วง 8 เดือนแรกของปี 2562 มูลค่าซื้อขายในตลาดหลักทรัพย์ไทยเพิ่มขึ้นต่อเนื่องเป็นเดือนที่ 5 และมีแนวโน้มเข้าใกล้ระดับสูงสุดเดิมเมื่อเดือนม.ค. 2561 ในช่วง 8 เดือนแรกตลาดหลักทรัพย์ไทยมีมูลค่าการระดมทุนเป็นอันดับ 1 ในอาเซียน
ในเดือนส.ค. 62 ตลาดหลักทรัพย์ไทยเปลี่ยนแปลงในทิศทางเดียวกับตลาดอื่นในภูมิภาคโดยได้รับผลกระทบจากความขัดแย้งทางการค้าระหว่างสหรัฐกับจีน การประท้วงในฮ่องกง และความเสี่ยงที่อาจเกิด no-deal Brexit ซึ่งส่งผลต่อการฟื้นตัวของเศรษฐกิจโลกและกระทบต่อความสามารถในการทำกำไรของบริษัทจดทะเบียนที่มีการส่งออก เช่น กลุ่มชิ้นส่วนอิเล็กทรอนิกส์ และกลุ่มสินค้าอุตสาหกรรม ตลอดจนกลุ่มธุรกิจน้ำมัน ผู้ลงทุนควรจับตามองความเสี่ยงจากปัจจัยภายนอกอย่างใกล้ชิด  มูลค่าหลักทรัพย์ตามราคาตลาดรวมของ SET และ mai ณ สิ้นเดือนส.ค.62 อยู่ที่ 17.9 ล้านล้านบาท เพิ่มขึ้น 7% จากสิ้นปี 2561 ซึ่งสอดคล้องกับทิศทางของดัชนี ในช่วง 8 เดือนแรกของปี 2562 มูลค่าการระดมทุนในตลาดแรก (ไอพีโอ) ของไทยอยู่ที่ระดับ 22,839 ล้านบาท